Sanitariya-epidemiologik osoyishtalik va jamoat salomatligi sohasida kadrlarni qayta tayyorlash va ularning malakasini oshirish markazini tashkil etish chora-tadbirlari toʻgʻrisida
(resolution, 2023-07-04)

Oʻzbekiston Respublikasi Prezidentining “Oʻzbekiston Respublikasi sanitariya-epidemiologik osoyishtalik va jamoat salomatligi xizmati faoliyatini tashkil qilish chora-tadbirlari toʻgʻrisida” 2020-yil 27-iyuldagi PQ-4790-son qarori ijrosini taʼminlash, shuningdek, sanitariya-epidemiologik osoyishtalik va jamoat salomatligi sohasida kadrlarni qayta tayyorlash va ularning malakasini oshirish tizimini takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligining Sanitariya-epidemiologik osoyishtalik va jamoat salomatligi qoʻmitasi (keyingi oʻrinlarda — Qoʻmita) huzurida Sanitariya-epidemiologik osoyishtalik va jamoat salomatligi sohasida kadrlarni qayta tayyorlash va ularning malakasini oshirish markazini (keyingi oʻrinlarda — Markaz) tashkil etish toʻgʻrisidagi taklifiga rozilik berilsin. 2. Quyidagilar Markazning asosiy vazifalari etib belgilansin: jamoat salomatligi va kasalliklar profilaktikasi hamda aholining sanitariya-epidemiologik osoyishtaligiga oid fundamental va ilmiy-amaliy tadqiqotlarni amalga oshirish, soha mutaxassislarini qayta tayyorlash va ularning malakasini oshirish; qayta tayyorlash va malaka oshirish jarayoniga innovatsion texnologiyalar hamda ilgʻor xorijiy tajribani joriy etishga moʻljallangan oʻquv rejasi va dasturlarini belgilangan tartibda ishlab chiqish; xalqaro eʼtirof etilgan tashkilotlarda akkreditatsiyadan oʻtgan oʻquv dasturlari asosida qayta tayyorlash va malaka oshirishning oʻquv-metodik hujjatlarini ishlab chiqish; sohadagi yetakchi professor-oʻqituvchilar hamda tajribali amaliyotchi mutaxassislarni taklif etgan holda, innovatsion texnologiyalarga asoslangan qayta tayyorlash va malaka oshirish kurslarini tashkil etish; shartnoma asosida tegishli yoʻnalishlar boʻyicha xorijiy oliy taʼlim tashkilotlarining professor-oʻqituvchilari va soha mutaxassislarini qayta tayyorlash va malaka oshirish jarayonlariga jalb etish; sanitariya-epidemiologik osoyishtalik va jamoat salomatligi sohasining ilgʻor yutuqlari, masofadan oʻqitish, zamonaviy axborot-kommunikatsiya texnologiyalaridan foydalangan holda malaka oshirishning innovatsion shakllarini joriy etish, oʻquv-metodik resurslarni ishlab chiqish, taʼlim dasturlarini takomillashtirish; turli soha xodimlarining sanitariya qoidalari, normalari va gigiyena normativlari boʻyicha toʻlov-kontrakt asosida malakasini oshirish; tarmoqning joriy va istiqboldagi ehtiyojlarini hisobga olgan holda, kadrlarni qayta tayyorlash va ularning malakasini oshirishning ilgʻor usullarini tizimli asosda joriy etish; idoralararo hamkorlik qilish, shu jumladan, sanitariya-epidemiologik osoyishtalik va jamoat salomatligi sohasida favqulodda holatlarning oqibatlarini bartaraf etish boʻyicha mashqlar va mashgʻulotlar oʻtkazish; xalqaro aloqalarni kengaytirish va mustahkamlash, anjumanlar, koʻrgazmalar va boshqa tadbirlarni oʻtkazish orqali sanitariya-epidemiologik osoyishtalik va jamoat salomatligi sohasida mamlakatimiz yutuqlarini xalqaro darajada keng yoritish, xorijiy taʼlim tashkilotlari bilan hamkorlik qilish. 3. Sanitariya-epidemiologik osoyishtalik va jamoat salomatligi qoʻmitasi huzuridagi Sanitariya-epidemiologik osoyishtalik va jamoat salomatligi sohasida kadrlarni qayta tayyorlash va ularning malakasini oshirish markazining tuzilmasi ilovaga muvofiq tasdiqlansin. Qoʻmita raisiga zarur hollarda, tuzilmaga xodimlarning belgilangan umumiy cheklangan soni hamda mehnatga haq toʻlash fondi doirasida oʻzgartirishlar kiritish huquqi berilsin. 4. Quyidagilar Markaz faoliyatini moliyalashtirish manbalari etib belgilansin: Oʻzbekiston Respublikasining respublika budjeti mablagʻlari; Ilmiy-tadqiqot loyihalarini amalga oshirish uchun Oliy taʼlim, fan va innovatsiyalar vazirligi tomonidan oʻtkaziladigan tanlovlar natijalariga koʻra ajratiladigan grantlar; toʻlov-kontrakt asosida oʻqitishdan tushadigan mablagʻlar; xalqaro grantlar, shartnoma asosida xizmatlar koʻrsatishdan tushadigan tushumlar; jismoniy va yuridik shaxslarning homiylik xayriyalari; qonunchilik hujjatlari bilan taqiqlanmagan boshqa manbalar. 5. Belgilab qoʻyilsinki: Markaz davlat muassasasi shaklidagi yuridik shaxs hisoblanadi; Markaz Qoʻmitaning laboratoriyalari xizmatlaridan hamda Toshkent shahar, Chilonzor tumani, 6-mavze, 36-uy manzilida joylashgan binosidan tinglovchilarga amaliy mashgʻulot oʻtkazish maqsadida bepul foydalanish huquqiga ega; Markazga Qoʻmita raisi tomonidan lavozimga tayinlanadigan va lavozimdan ozod etiladigan direktor rahbarlik qiladi; Markaz direktorining oʻrinbosari Qoʻmita raisi tomonidan lavozimga tayinlanadi va lavozimdan ozod etiladi; Markaz direktori — oliy taʼlim muassasasi fakulteti dekaniga, direktor oʻrinbosari — oliy taʼlim muassasasi fakulteti dekani oʻrinbosariga, Markazning boshqa xodimlari — oliy taʼlim muassasalarining tegishli lavozimlariga tenglashtiriladi; Markazda sanitariya-epidemiologik osoyishtalik va jamoat salomatligi sohasi kadrlarining malakasini uzluksiz oshirish va ularni qayta tayyorlash Vazirlar Mahkamasining 2009-yil 18-dekabrdagi 319-son qarori bilan tasdiqlangan Tibbiyot xodimlari malakasini oshirish va ularni qayta tayyorlash tartibi toʻgʻrisidagi nizom asosida amalga oshiriladi; tibbiyot xodimlari sanitariya-gigiyena, epidemiologiya, mikrobiologiya yoʻnalishlari boʻyicha malaka oshiradi va qayta tayyorlovdan oʻtadi; malaka oshirish yoki qayta tayyorlash kurslarini muvaffaqiyatli tamomlagan tibbiyot xodimlariga oʻtilgan oʻqish soatlari koʻrsatilgan holda belgilangan namunadagi sertifikat beriladi; taʼlim jarayoniga tibbiyot, tibbiy taʼlim, ilmiy-tadqiqot, tibbiyot xodimlarining malakasini oshirish va ularni qayta tayyorlash muassasalarining professor-oʻqituvchilari hamda soha boʻyicha mutaxassislar jalb etilganda, ularga belgilangan tartibda soatbay asosida ish haqi toʻlanadi. 6. Qoʻmita ikki oy muddatda ochiq tanlov asosida Markazni zarur nazariy bilimlar va amaliy koʻnikmalar, zimmasiga yuklangan vazifalar ijrosini professional darajada taʼminlash qobiliyatiga ega boʻlgan yuqori malakali kadrlar bilan toʻldirsin. 7. Qoʻmita: uch oy muddatda sanitariya-epidemiologik osoyishtalik va jamoat salomatligi sohasida kadrlarning ilmiy salohiyatini oshirish va oʻquv jarayonlarini nazorat qilish maqsadida Markazda kuzatuv kengashi tashkil etsin; 2023-yil 1-sentabrdan boshlab kadrlarning kasbiy malakasini uzluksiz oshirish jarayonini Oʻzbekiston Respublikasi Prezidentining 2019-yil 6-maydagi PQ-4310-son qarori bilan tasdiqlangan Uzluksiz kasbiy tibbiyot taʼlimida toʻplanadigan kreditlar hajmidan kelib chiqqan holda tashkil etsin; 2023-yil 1-dekabrga qadar kadrlarning kasbiy malakasini uzluksiz oshirish jarayonlarini muntazam nazorat qilish va shaxsiy hisobini yuritish, masofadan oʻqitish kurslarini tashkil etish imkoniyatini taʼminlovchi elektron platformani joriy etsin, kadrlarining kasbiy faoliyati natijalari hamda ularning malakasini oshirish jarayonlari toʻgʻrisidagi maʼlumotlar elektron platformaga kiritilishi va keyinchalik doimiy yangilab borilishini taʼminlasin. Bunda: Qoʻmita elektron platformani yaratish va joriy etish boʻyicha buyurtmachi hisoblanadi; platformani yaratish va qoʻllab-quvvatlash bilan bogʻliq xarajatlar xalqaro moliya institutlari, xorijiy tashkilotlar, donor tashkilotlarning mablagʻlari hisobidan amalga oshiriladi. 8. Markaz Qoʻmitaning Toshkent shahar, Chilonzor tumani, Bunyodkor koʻchasi, 46-uy manzilidagi binosiga (keyingi oʻrinlarda — obyekt) tekin foydalanish huquqi asosida joylashtirilsin. Markazga bitta yengil avtotransport vositasini saqlash uchun limit ajratilsin. 9. Belgilab qoʻyilsinki, mazkur qarorda nazarda tutilgan budjet mablagʻlari hisobidan xarajatlarni moliyalashtirish 2023-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Oʻzbekiston Respublikasi Sogʻliqni saqlash vazirligiga ajratilgan mablagʻlar doirasida amalga oshiriladi, 2024-yildan boshlab esa Oʻzbekiston Respublikasi Davlat budjeti parametrlarida nazarda tutiladi. 10. Oʻzbekiston Respublikasi Sogʻliqni saqlash vazirligi Iqtisodiyot va moliya vazirligi bilan birgalikda obyektni rekonstruksiya qilish uchun zarur boʻlgan mablagʻlarni 2024-yil va kelgusi yillar uchun moʻljallangan ijtimoiy hamda ishlab chiqarish infratuzilmasini rivojlantirish dasturlarini shakllantirishda nazarda tutsin. 11. Mazkur qarorning bajarilishini nazorat qilish Oʻzbekiston Respublikasi sogʻliqni saqlash vaziri A.Sh. Inoyatov zimmasiga yuklansin. Direktor Kuzatuv kengashi Direktor oʻrinbosari Xalqaro tajribani oʻrganish, oʻquv-mashgʻulot jarayoniga zamonaviy ilmiy metodikani tatbiq etish boʻlimi 5 Bosh yuriskonsult 1 Qayta tayyorlash va malaka oshirish jarayonini tashkil etish boʻlimi 4 Kadrlar boʻyicha inspektor 1 Moliya-iqtisodiyot boʻlimi 2 Oʻquv jarayoni monitoringi va sifatini baholash, axborot-kommunikatsiya texnologiyalarini rivojlantirish boʻlimi 3 Devonxona va arxiv 1 Respublika ixtisoslashtirilgan epidemiologiya, mikrobiologiya, yuqumli va parazitar kasalliklar ilmiy-amaliy tibbiyot markazi Xoʻjalik boʻlimi* 1 Virusologiya ilmiy-tadqiqot instituti Sanitariya, gigiyena va kasb kasalliklar ilmiy-tadqiqot instituti Tibbiy taʼlim muassasalari, tibbiyot xodimlarining malakasini oshirish va ularni qayta tayyorlash muassasalari